1994R0774 — LT — 09.04.2014 — 002.001

Šis dokumentas yra skirtas tik informacijai, ir institucijos nėra teisiškai atsakingos už jo turinį

iš dalies keičiamas:









▼B

TARYBOS REGLAMENTAS (EB) Nr. 774/94,

1994 m. kovo 29 d.

atidarantis tam tikras Bendrijos tarifines aukštos kokybės jautienos, taip pat kiaulienos, paukštienos, kviečių ir meslino bei sėlenų, išsijų ir kitų liekanų kvotas bei numatantis tokių kvotų administravimą







EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač jos 113 straipsnį, atsižvelgdama į Komisijos pasiūlymą, kadangi pagal GATT XXVIII straipsnį Bendrija susitarė dėl naujų tarifų lengvatų; kadangi šių derybų pagrindu buvo sudaryti susitarimai su Argentina, Brazilija, Kanada, Lenkija, Švedija ir Urugvajumi; kadangi šie susitarimai buvo patvirtinti 1993 m. gruodžio 20 d. Tarybos sprendimu ( 1 ); kadangi pirmiau minėti susitarimai, atsižvelgiant į tam tikras sąlygas, numato nuo 1994 m. sausio 1 d. įvesti metines tarifines kvotas aukštos kokybės jautienai, klasifikuojamai pagal KN kodus 0201 30 00, 0202 30 90, 0206 10 95 ir 0206 29 91, kiaulienai, klasifikuojamai pagal KN kodus 0203 19 13 ir 0203 29 15, paukštienai, klasifikuojamai pagal KN kodus 0207 41 10, 0207 41 41, 0207 41 71, 0207 42 10, 0207 42 11 ir 0207 42 71, kviečiams ir kviečių bei rugių mišiniui, klasifikuojamiems pagal KN kodus 1001 10 00 ir 1001 90 99, bei sėlenoms, išsijoms bei kitoms atliekoms, klasifikuojamiems pagal KN kodus 2302 30 10, 2302 30 90, 2303 40 10 ir 2303 40 20; kadangi dėl šios priežasties šios kvotos turi būti įvestos ir įsigalioti nuo 1994 m. sausio 1 d.; kadangi pirmiau minėti susitarimai apima neapibrėžtą laikotarpį; kadangi siekiant racionalaus taikymo ir efektyvumo šios kvotos turėtų būti įvestos ne vieneriems metams; kadangi gali pasirodyti būtina nustatyti sistemą, kuri garantuotų produktų pobūdį, kilmės vietą ir kilmę; kadangi šiuo atžvilgiu pagal naująsias tarifines lengvatas importui tam tikrais atvejais turėtų būti taikomas reikalavimas pateikti autentiškumo liudijimą; kadangi šias importuojamas prekes būtų galima paskirstyti per visą metų laikotarpį, atsižvelgiant į Bendrijos rinkos poreikius; kadangi šiuo atžvilgiu gali pasirodyti būtina nustatyti kvotų išnaudojimo sistemą, remiantis pateikiamomis importo licenzijomis; kadangi pirmiau minėtų susitarimų patvirtinimas Taryboje reiškia, jog 1998 m. kovo 28 d. Tarybos reglamente (EEB) Nr. 1058/88 dėl sėlenų, išsijų ir kitų sijojimo, malimo ar kito grūdų, išskyrus kukurūzus ir ryžius, apdorojimo liekanų, iš dalies pakeičiančiame Reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo ( 2 ), nustatyta sistema tampa nereikalinga; kadangi dėl šios priežasties pirmasis reglamentas turėtų būti panaikintas; kadangi remiantis tvarka, nustatyta 1968 m. birželio 27 d. Reglamento (EEB) Nr. 805/68 dėl bendro galvijienos rinkos organizavimo 27 straipsnyje ( 3 ) arba atitinkamuose kitų reglamentų dėl bendro rinkų, kurias įtakojo įvestos kvotos, organizavimo straipsniuose, taikant šį reglamentą privalo būti nustatytos išsamios taisyklės ir ypač nuostatos, būtinos tinkamam kvotų administravimui užtikrinti; kadangi 1979 m. vasario 5 d. Tarybos reglamentas (EEB) 234/79 dėl žemės ūkio produktams taikomos Bendrojo muitų tarifo nomenklatūros patikslinimo tvarkos ( 4 ) ir 1987 m. liepos 23 d. Tarybos reglamentas Nr. 2658/87 dėl tarifų ir statistinės nomenklatūros bei dėl Bendrojo muitų tarifo ( 5 ) jau nustato, kad Komisija gali padaryti būtinus šio reglamento techninius pakeitimus ir kitokius pataisymus, atitinkamai pataisius Kombinuotąją nomenklatūrą ir TARIC kodus; kadangi šio reglamento pakeitimus būtina padaryti atsižvelgiant į bet kokius Tarybos nustatytų kvotų dydžių ir kitų kvotų reikalavimų pakeitimus, taip pat būtina padaryti šio reglamento pakeitimus; kadangi siekiant supaprastinti klausimus turi būti užtikrinta, kad Komisija, vadovaudamasi Reglamento (EEB) Nr. 805/68 27 straipsnyje arba kituose pirmiau minėtuose reglamentuose nustatyta tvarka, padarytų tokius šio reglamento pakeitimus ir kitokius pataisymus, PRIĖMĖ ŠĮ REGLAMENTĄ:







▼M1

1 straipsnis

1. Šiuo straipsniu įvedama bendra 20 000 tonų (išreikštų produkto svoriu) metinė Bendrijos tarifinė kvota aukštos kokybės šviežiai, šaldytai arba užšaldytai jautienai, kuri klasifikuojama pagal KN kodus 0201 ir 0202, bei produktams, kurie klasifikuojami pagal KN kodus 0206 10 95 ir 0206 29 91.

2. Šiai kvotai taikomas bendrasis muitų tarifas sudaro 20 %.

2 straipsnis

1. Šiuo straipsniu įvedama bendra 7 000 tonų metinė Bendrijos tarifinė kvota šviežiai, šaldytai arba užšaldytai kiaulienai, kuri klasifikuojama pagal KN kodus 0203 19 13 ir 0203 29 15.

2. Šiai kvotai taikomas bendrasis muitų tarifas sudaro 0 %.

3 straipsnis

1. Šiuo straipsniu įvedama bendra 15 500 tonų metinė Bendrijos tarifinė kvota paukštienai, kuri klasifikuojama pagal KN kodus 0207 41 10, 0207 41 41 ir 0207 41 71.

2. Šiai kvotai taikomas bendrasis muitų tarifas sudaro 0 %.

4 straipsnis

1. Šiuo straipsniu įvedama bendra 2 500 tonų metinė Bendrijos tarifinė kvota kalakutienai, kuri klasifikuojama pagal KN kodus 0207 42 10, 0207 42 11 ir 0207 42 71.

2. Šiai kvotai taikomas bendrasis muitų tarifas sudaro 0 %.

5 straipsnis

1. Šiuo straipsniu įvedama 300 000 tonų metinė Bendrijostarifinė kvota sėkliniams kviečiams, kurie klasifikuojami pagal KN kodus 1001 10 00 ir 1001 90 99.

2. Šiai kvotai taikomas Bendrasis muitų tarifas sudaro 0 %.

6 straipsnis

1. Šiuo straipsniu įvedama bendra 475 000 tonų metinė Bendrijos tarifinė kvota sėlenoms, išsijoms ir kitoms sijojimo, malimo ar kito grūdinių kultūrų, išskyrus kukurūzus ir ryžius, apdorojimo atliekoms, kurios klasifikuojamos pagal KN kodus 2302 30 10, 2302 30 90, 2302 40 10 ir 2302 40 90.

2. Šiai kvotai taikomas bendrasis muitų tarifas sudaro 30,60 ekiu už produktų, kurie klasifikuojami pagal KN kodus 2302 30 10 ir 2302 40 10, toną bei 62,25 ekiu už produktų, kurie klasifikuojami pagal KN kodus 2302 30 90 ir 2302 40 90, toną.

▼M2

7 straipsnis

Komisija priima įgyvendinimo aktus, kuriais nustato šiame reglamente nurodytoms nuostatoms dėl kvotų administruoti būtinas taisykles ir atitinkamai:

a) produkto pobūdį, kilmės vietą ir kilmę garantuojančias nuostatas;

b) dokumento, pagal kurį galima patikrinti a punkte nurodytas garantijas, pripažinimo nuostatą; ir

c) importo licencijų išdavimo tvarką ir jų galiojimo terminą.

Tie įgyvendinimo aktai priimami laikantis 8b straipsnio 2 dalyje nurodytos nagrinėjimo procedūros.

8 straipsnis

Siekiant laikytis tarptautinių įsipareigojimų ir kai Europos Parlamentas ir Taryba arba Taryba pakeičia šiame reglamente nurodytose nuostatose dėl kvotų numatytus dydžius ir kitas sąlygas, visų pirma Tarybos sprendimu, kuriuo sudaromas susitarimas su viena ar keliomis trečiosiomis šalimis, Komisijai pagal 8a straipsnį suteikiami įgaliojimai priimti deleguotuosius aktus dėl su tuo susijusių šio reglamento pakeitimų.

▼M2

8a straipsnis

1. Įgaliojimai priimti deleguotuosius aktus Komisijai suteikiami šiame straipsnyje nustatytomis sąlygomis.

2. 8 straipsnyje nurodyti įgaliojimai priimti deleguotuosius aktus Komisijai suteikiami penkerių metų laikotarpiui nuo 2014 m. balandžio 9 d. Likus ne mažiau kaip devyniems mėnesiams iki penkerių metų laikotarpio pabaigos Komisija parengia naudojimosi deleguotaisiais įgaliojimais ataskaitą. Įgaliojimai savaime pratęsiami tokios pačios trukmės laikotarpiams, išskyrus atvejus, kai Europos Parlamentas arba Taryba pareiškia prieštaravimų dėl tokio pratęsimo likus ne mažiau kaip trims mėnesiams iki kiekvieno laikotarpio pabaigos.

3. Europos Parlamentas arba Taryba gali bet kada atšaukti 8 straipsnyje nurodytus deleguotuosius įgaliojimus. Sprendimu dėl įgaliojimų atšaukimo nutraukiami tame sprendime nurodyti įgaliojimai priimti deleguotuosius aktus. Sprendimas įsigalioja kitą dieną po jo paskelbimo Europos Sąjungos oficialiajame leidinyje arba vėlesnę jame nurodytą dieną. Jis nedaro poveikio jau galiojančių deleguotųjų aktų galiojimui.

4. Apie priimtą deleguotąjį aktą Komisija nedelsdama vienu metu praneša Europos Parlamentui ir Tarybai.

5. Pagal 8 straipsnį priimtas deleguotasis aktas įsigalioja tik tuo atveju, jeigu per du mėnesius nuo pranešimo Europos Parlamentui ir Tarybai apie šį aktą dienos nei Europos Parlamentas, nei Taryba nepareiškia prieštaravimų arba jeigu dar nepasibaigus šiam laikotarpiui ir Europos Parlamentas, ir Taryba praneša Komisijai, kad prieštaravimų nereikš. Europos Parlamento arba Tarybos iniciatyva šis laikotarpis pratęsiamas dviem mėnesiais.

8b straipsnis

1. Komisijai padeda Bendro žemės ūkio rinkų organizavimo komitetas, įsteigtas pagal Europos Parlamento ir Tarybos reglamento (ES) Nr. 1308/2013 ( 6 ) 229 straipsnį. Tas komitetas – tai komitetas, kaip nustatyta Europos Parlamento ir Tarybos reglamente (ES) Nr. 182/2011 ( 7 ).

2. Kai daroma nuoroda į šią dalį, taikomas Reglamento (ES) Nr. 182/2011 5 straipsnis.

3. Kai komiteto nuomonei gauti būtina rašytinė procedūra, tokia procedūra laikoma baigta be rezultato, jei per nuomonei pateikti nustatytą laikotarpį taip nusprendžia komiteto pirmininkas arba to prašo bent vienas ketvirtadalis komiteto narių.

▼B

9 straipsnis

Reglamentas (EEB) Nr. 1058/88 šiuo panaikinamas.

10 straipsnis

Šis reglamentas įsigalioja jo paskelbimo Europos Bendrijų oficialiajame leidinyje dieną.

Jis taikomas nuo 1994 m. sausio 1 d.

Šis reglamentas yra privalomas visas ir tiesiogiai taikomas visose valstybėse narėse.